Pa en seun bly agter tralies oor renosterhoringsFoto verskaf deur SAPD Mpumalanga Alberto Nharreluga (46) en sy seun, Ernesto Nharreluga (26) bly in aanhouding ná hulle in hegtenis geneem is deur lede van die Middelburg-blitspatrollie in Mpumalanga. Kapt. Dineo Lucy Sekgotodi, woordvoerder van die direktoraat vir prioriteitsmisdaadondersoeke (die Valke), het gesê die organisasie se eenheid wat ernstige georganiseerde misdaad ondersoek, het die ondersoek oorgeneem. “[Pa en seun] is op 20 April in hegtenis geneem deur die blitspatrollie tydens hul roetinepatrollie op die N4 tussen Alzu en Wonderfontein.” Die mans, oorspronklik van Mosambiek, se voertuig is voorgekeer en deursoek. “Beamptes het op ŉ stel renosterhorings, ŉ ongelisensieerde vuurwapen en ammunisie afgekom.” Die twee het in die Belfast-landdroshof verskyn en hulle bly in aanhouding tot hulle volgende verskyning op 30 April wanneer hulle formeel sal aansoek doen om borgtog.